
P R O J E K T N A    N A L O G A

za izdelavo strokovnih podlag na nivoju idejne zasnove 

za širše območje VOJAŠNICE -  Lendavska sever v Murski Soboti 

kot podlaga za nadaljnje prostorsko načrtovanje

1. Uvod

Mestna občina Murska Sobota želi pridobiti idejno zasnovo na podlagi že izdelanih urbanističnih strokovnih podlag na urbanističnih delavnicah katera bo podlaga nadaljnjemu prostorskemu načrtovanju.

Občina je za to območje, ki se vključno z obstoječo vojašnico razteza severno od Lendavske ulice v Murski Soboti, uspešno kandidirala na evropskem projektu Cilj 3, JV Evropa, v okviru projekta F.A.T.E. in je sofinanciran s strani ESRR v višini do 85%, ostala sredstva zagotovi Mestna občina Murska Sobota iz proračuna. Gre za delovni sklop 5.3 (WP5.3). From Army to Entrepreneurship ('od vojske do podjetništva') ali kratko F.A.T.E. je projekt, ki se izvaja v okviru programa Jugovzhodna Evropa, v katerem kot partnerski organizaciji iz Slovenije sodeluje Mestna občina Murska Sobota. Projektno partnerstvo zajema predstavnike 8 držav iz JV Evrope (Slovenija, Italija, Madžarska, Hrvaška, BiH, Srbija, Romunija in Grčija).  Projekt je za Pomurje kot tudi Slovenijo pomemben predvsem zaradi možnosti izkoriščanja opuščenih vojaških objektov za razvoj podjetništva. Projekt F.A.T.E. bo omogočil tudi bolj podrobno in analitično raziskavo prostora ter rešitev za območje stare vojašnice.
2. Prostorski akti in druge izdelane prostorske strokovne podlage

S prostorskimi sestavinami dolgoročnega  in srednjeročnega plana je večina območja opredeljeno kot stavbno zemljišče del območja pa je še vedno II. območje kmetijskih zemljišč.

Za del območja je v veljavi Odlok o prostorskih ureditvenih pogojih za območje Mestne občine Murska Sobota (Uradni list RS, št. 83/2003) v veljavi pa je tudi Odlok o sprejetju zazidalnega načrta za območje »Lendavska-sever« v Murski Soboti (Uradne objave pomurskih občin, št. 9/1990, ter spremembe in dopolnitve - Uradni list RS, št. 45/1997, 110/2009).
Mestna občina pa pripravlja v skladu z zahtevami prostorske zakonodaje tudi nov Občinski prostorski načrt (OPN) za celo območje občine. V tem aktu se dotikamo tudi predmetnega območja. Kmetijsko zemljišče – druge kategorije se bo spremenilo v stavbno zemljišče, zasnovan je že tudi nov cestni sistem, ki temelji na predhodno izdelanih prometnih analizah.

Mestna občina Murska Sobota je v letih 2008 in 2009 izvedla prostorsko (urbanistično-arhitekturno) delavnico za območje »Lendavska sever« v Murski Soboti. Pridobljene variantne rešitve bodo služile kot strokovne podlage za izdelavo nove idejne zasnove, ki bo podlaga izvedbeni prostorski dokumentaciji (OPPN) za predmetno območje. Urbanistična delavnica je bila organizirana kot srečanje predstavnikov prostorskih strok iz lokalnih in zunanjih krogov. Sodelovali so urbanisti, arhitekti, krajinski arhitekti, gradbeniki, prometniki, upravljavci infrastrukture, sociologi, občinska uprava in tudi prebivalci mesta. 
3. Izhodišča

Mestna občina Murska Sobota želi v sklopu projekta ustvariti prostorske možnosti, ki bodo po preselitvi vojske v nove prostore na drugi lokaciji omogočile transformacijo območja današnje vojašnice v druge namene. Omenimo lahko, da se v razdalji 800 m, na drugem območju pripravlja tudi že nov izvedbeni prostorski akt OPPN skupnega pomena za novo vojašnico imenovano Berek (po tamkajšnjem ledinskem imenu). Ministrstvo za obrambo skupaj z Mestno občino Murska Sobota načrtujeta, da bo akt sprejet nekje ob koncu leta 2011. Na podlagi tega akta pa se bo začela pripravljati projektna dokumentacija in bo tako lahko prišlo tudi do gradnje nove vojašnice. Tako je toliko bolj smiselno, da se na območju obstoječe vojašnice že pripravljajo zasnove, zaenkrat še na idejnem nivoju, za nove programske in prostorske vsebine in umestitve le-teh.

Območje sedanje vojašnice se zajeda v mestno jedro in je bilo v okviru urbanističnih delavnic v sklopu tega projekta že predmet prostorskih študij. Nastalo je 5 temeljnih predlogov rešitve širšega prostora Lendavska sever ter transformacije danes še aktualnega vojaškega območja. Za ta prostor so za čas, ko vojska na tem območju ne bo več prisotna, predlagali rešitve z novimi rabami območja. 

Načrtujemo, da se bo širše območje Lendavske sever v bodočnosti  delilo na naslednje sklope:

· območje visokošolskega izobraževalnega središča s spremljajočimi vsebinami in navezava na obstoječe in predvidene dejavnosti v neposredni bližini
Mestna občina Murska Sobota želi na obravnavanem območju vojašnice kot optimalni lokaciji vzpostaviti visokošolsko izobraževalno središče (VIS). Lokacija že v neposredni bližini ponuja športno-rekreativne vsebine in komunalno opremljeno infrastrukturo. Izobraževalno središče bo namenjeno povezovanju novih in obstoječih institucij ter bo predstavljalo gonilo razvoja novih fakultet in šol. Območje ponuja tudi možnost ureditve kampusa – za potrebe bivanja študentov in dijakov. Predvideva se vzpostavitev raznih inštitutov, ki bodo pripomogli k boljšemu razvoju gospodarstva tako na občinski, kot tudi na regijski ravni. Projekt VIS je del projekta Gospodarsko središče OKO v Pomurju, ki je del Resolucije o nacionalnih razvojnih projektih za obdobje 2007-2023.
Obenem pa je potrebno v samo območje vključiti programe, ki bodo dopolnjevali projekt Turistični in rekreacijsko športni center Fazanerija. Torej nove športne in nastanitvene objekte.
· območje predvidene blokovske gradnje
V idejno zasnovo celote je potrebno povzeti že rešeno zasnovo novega blokovskega kompleksa na območju bivše mesnopredelovalne industrije Pomurka. Gradnjo enajstih stanovanjskih blokov bo investiral lastnik zemljišča. Izvedbeni prostorski akt je sprejet.
· prometne ureditve in mirujoči promet

V elaboratih pridobljenih na urbanističnih delavnicah so bile podane nove prometne zasnove. Celemu kompleksu Lendavska sever predvsem manjka dobra nova cestna mreža, ki se povezuje na druge prometnice v okolici in ne več na samo Lendavsko ulico, ki je po izsledkih študij že danes preobremenjena. Tako kot je bilo že prikazano v elaboratih iz urbanističnih delavnic je potrebno podati  rešitve novih cestnih povezav, ki se bodo lahko izvedle v kratkem času, pa tudi rešitve, ki se bodo lahko izvedle v dolgoročnem obdobju. Obenem je velik problem tudi mirujoči promet. Obstoječi stanovanjski bloki v času gradnje večinoma niso imeli predvidenih zadostnih parkirišč. 

· zelene površine, športna igrišča in otroška igrišča

V idejni zasnovi je potrebno izhajati iz predlogov za nove zelene površine iz elaboratov delavnic ter jih dopolniti. V to kategorijo sodijo tudi manjša zaključena območja za športna in otroška igrišča za potrebe tamkajšnjih stanovalcev v blokih. Obenem pa bo v odprte površine potrebno tudi smiselno vključiti bregove reke Ledave in njeno delno renaturacijo. Prostor ob Ledavi ponuja možnosti ureditve poti za rekreacijo sprehajalcev, tekačev, kolesarjev in drugih atraktivnih vsebin, ki bodo namenjene bližanju človeka k naravi, vodi itd..

4.  Območje obdelave

Območje obdelave zajema območje severno od Lendavske ulice vse do reke Ledave, na zahodu pa je omejeno s Kopališko ulico. V smislu nivoja obdelave se območje razdeli na dva dela: 
A/na območje ožje obdelave na lokaciji današnjega kompleksa vojašnice ter 
B/na širše območje obdelave med Lendavsko ulico na jugu in reko Ledavo na severu in vzhodu ter med Kopališko ulico na zahodu 
Pri obeh območjih  je potrebno nakazati tudi navezave na okoliška območja (rekreacijski kompleks Fazanerija idr.).

5. Predmet naloge

Območje ožje obdelave (A)  je območje obstoječe vojašnice in se rešuje v smislu arhitekturne zasnove (do merila 1:200), območje širše obdelave (B) pa na nivoju idejne zasnove urbanizma oz. arhitekture mesta (do merila 1:500). 

V ta nivo obdelave je vključen tudi odprti prostor oz. krajinske ureditve. 

V vsebinskem smislu morajo idejne zasnove nadgraditi pridobljene rezultate oz. rešitve iz izdelanih urbanističnih elaboratov iz delavnic (razvidno iz grafičnih prilog). Izbrani izdelovalec v procesu priprave naloge sodeluje z naročnikom (MOMS s svojimi službami). 

V urbanistično-arhitekturni zasnovi je potrebno obdelati in prikazati naslednje rešitve:
· Urbanistično morfologijo območja z lociranjem in razporeditvijo objektov ( A,B)
· Programsko-vsebinsko zasnovo območja z določitvijo potencialnih dejavnosti v 
objektih (A,B)
· Tipološke rešitve posameznih arhitekturnih sklopov z arhitekturno zasnovo objektov (A)
· Prometno omrežje območja z zasnovo cestnih, kolesarskih in peš poti (A, B)
· Zasnovo zelenega sistema območja z arhitekturno krajinskimi, parkovnimi in rekreacijskimi površinami ter morebitnimi dodatnimi ureditvami.

· Zasnovo sistema urbane opreme (z osvetlitvami, otroškimi igrišči in drugo urbano opremo)

· Predloge za renaturacijo reke Ledave in pripadajočega obvodnega prostora

· Prikaze navezave na okoliška območja (prometne, morfološke, zelene…). 

6.  Faznost predlogov

V rešitvah naj se predlagajo možne faznosti izvedbe (vsaj dve fazi glede na stanje v prostoru, lastništvo parcel in objektov, gradbeno stanje objektov in naprav, stanje infrastrukture...itd.). Izdelovalec naj pripravi okvirno valorizacijo stanja objektov na območju.
7. Strokovna ekipa                                      

Predlagatelji se lahko prijavijo s strokovno ekipo, ki zagotovlja vsaj enega pooblaščenega projektanta z licenco P (urbanist/načrtovalec), enega z licenco A (arhitekt) ter enega z licenco KA (krajinski arhitekt). Pogojem zadošča tudi, če ima en projektant dve licenci hkrati. 
Nosilec naloge se mora izkazati z referencami (enakimi in podobnimi nalogami) ter tudi priznanji  - nagradami za tovrstno delo.
8. Pogodbeno delo 

Izdelovalec mora nalogo predati v analogni in računalniški obliki, tako tekste kot grafiko (barvni print). In sicer trde mape A4 – 3 kom z ustrezno zloženimi grafičnimi listi in 2x CD v programu, ki ga lahko bere naročnik. Gradivo bo podlaga za nadaljnje prostorsko  načrtovanje, zato bo potrebno predati gradivo tudi v dwg. AutoCAD oz. podobno.
Potrebne bodo tudi strokovne obrazložitve na pristojnih odborih in eventualno na Mestnem svetu. Za te potrebe bo potrebno pripraviti tudi promocijsko gradivo (večji formati na papirju in power point prezentacije).

9. Roki in faze izvedbe

Idejna zasnova mora biti izdelana najkasneje do 23. septembra 2011. 
10. Gradivo v prilogi
Priloge k temu gradivu v digitalni obliki so:

· Izsek iz petih elaboratov iz urbanističnih delavnic

· prikaz območja obdelave na katastrskem načrtu s širšim območjem

· prikaz ožjega območja obdelave na katastrskem načrtu

· DOF 1 in DOF 5 po območjih

· izrez iz PUP za ožje območje

· Sprememba zazidalnega načrta – Lendavska sever – za območje bivše mesne industrije Pomurka – izsek iz veljavnega akta

· Veljavni planski akt občine 

Nekateri prostorski podatki so na voljo tudi na spletni strani:

· GEOGRAFSKI INFORMACIJSKI SISTEM MESTNE OBČINE MURSKA SOBOTA

http://gis.kaliopa.si/obcinamurskasobota
11. Gradivo, ki bo na voljo izbranemu ponudniku na vpogled (analogno gradivo v papirnati obliki): 

· Zazidalni načrt Lendavska sever iz leta 1990

· Zazidalni načrt Lendavska sever iz leta 1997

· Zazidalni načrt Lendavska jug iz leta 1990

· Prostorsko ureditveni pogoji – PUP, iz leta 2003

· Sprememba zazidalnega načrta – Lendavska sever – za območje bivše mesne industrije Pomurka 
· Projektna dokumentacija za ureditev nove cestne povezave med križiščem Slovenska Lendavska v zaledje na severni strani 
· Osnutek OPN –situacija 
· Druga razpoložljiva dokumentacija v analogni ali digitalni obliki

30.6.2011
Pripravila:

Angelca Dokl Mir, projektni vodja , 

Oddelek za infrastrukturo, okolje in prostor

ter gospodarske javne službe, MOMS

